Kažimír, Peter, podpredseda vlády a minister financií SR (2015-01-30):
Ďakujem, pán predsedajúci. Ja by som chcel zareagovať presne v pokojnom, v takom rovnakom duchu, ako boli aj príspevky pánov poslancov a pani poslankyne. Snáď jeden technický komentár k poslancovi Pavlovi Zajacovi. Ja sa do veľkej miery ospravedlňujem, samozrejme, že obchádzam legislatívny proces. Týka sa to virtuálnych pokladníc v prípade taxikárov, ale vzhľadom na to, že účinnosť zákona o virtuálnych pokladniciach je, tuším, k 1. aprílu, ak sa dobre nemýlim, nemali sme inú šancu. Áno, niektoré veci riešime na poslednú chvíľu, ale, tak ako ste aj poznamenali, v prospech komunity a podnikateľov, ktorí sa tomuto remeslu venujú. Chcem len povedať, že toto riešenie bolo prijaté konsenzuálne naozaj so zástupcami zväzu alebo asociácie, ktorí podnikajú v oblasti taxislužieb, a aj so súhlasom finančnej správy. Kľúčovým zámerom je vybrať, samozrejme, čo najviac daní a obmedzovať daňové úniky aj z hľadiska dohody s rezortom financií, ktorý je zase regulátorom v tejto oblasti. Takže nie je to to najsprávnejšie, ale vzhľadom na to, že som bol s otvoreným zákonom v Národnej rade, tak sme si dovolili urobiť takúto úpravu, a pevne verím, že aj pán prezident na konci dňa bude môcť sa rozhodnúť, či takúto prijme. Pevne verím, že z hľadiska pozitívneho dopadu na podnikateľské prostredie, že pán prezident nám tento zákon podpíše a ho nevráti. Aspoň v to dúfam. Ak ideme k podstate veci, my sa o ochrane spotrebiteľa tu naozaj rozprávame tri roky. Všetci viete, že je to veľmi, veľmi vážna téma. Ja oceňujem, že snáď už aj vášne v Národnej rade v oblasti riešení vyfučali niekam tam, kde mali vyfučať, a že všetci sa zhodneme na tom, že kľúčové sú konkrétne opatrenia. My sme prišli s konceptom, z ktorého sa najprv niektorí ľudia smiali. Dnes je jasne legislatívne popísaný. Dnes vážená inštitúcia, ktorou je centrálna banka, má svoje kompetencie, bude licencovať typ biznisu, ktorý dvadsať rokov nebol licencovaný a nebol regulovaný. Podľa našich predpokladov v podstate až dve tretiny subjektov by malo opustiť toto podnikanie na základe podmienok, ktoré stanoví centrálna banka. Samozrejme, že na konci dňa bude o kvalite výkonu tohto dohľadu, o kvalite procesu licencovania a vždy je to na konci dňa o ľuďoch. V danom prípade to bude veľká skúška centrálnej banky, Národnej banky Slovenska, ale podľa mojich informácií aj znovuzvolený guvernér Jozef Makúch, aj jeho ľudia, bezprostrední spolupracovníci si uvedomujú zodpovednosť, ale aj ťažkú úlohu, do ktorej idú. Ak vznikajú ďalšie návrhy, vznikajú aj na tejto pôde. Ja prijímam ponuku a, samozrejme, sme pripravení dať všetky technické naše možnosti k dispozícii a napríklad na pôde finančného výboru vôbec neodmietam iniciatívu, aby sme sa dohodli na nejakej subkomisii alebo subvýbore, ktorý by sa touto problematikou ďalej zaoberal. Nebude to zrejme jednoduché z pohľadu toho, že sa nám blížia parlamentné voľby a viem si predstaviť, že táto téma môže byť požehnaním pre mnoho populistov, ktorí sa, samozrejme, prirodzene, aj v tejto sále nachádzajú. Na konci dňa, ale naozaj, dámy a páni, je dôležité, aby sme boli schopní sa dohodnúť na type opatrení, ktoré budú reálne fungovať. Jednu vec vám garantujem. Na rezorte financií nie sú lobisti, ktorí v prospech nebankových subjektov fúkali akýmkoľvek smerom. Môžete hovoriť o tom, že sa nám všetko nepodarilo na prvýkrát, môžete hovoriť o tom, že nie všetko ide tak rýchlo, ako ste si predstavovali. Ale pravdou aj je, že to je problém, ktorý je zahnisaný, je tu mnohé, mnohé roky prítomný, mnohým, mnohým vyhovoval, či sme tu boli my alebo vy. Ale treba aj povedať, že sme na konci cesty z hľadiska trpezlivosti, a myslím si, že je to absolútny konsenzus, že v oblasti biznisu so spotrebiteľskými úvermi v oblasti zahrávania sa s osudmi rodín a životných osudov mnohých desiatok, stoviek, tisíc ľudí na Slovensku, že z hľadiska trpezlivosti sme všetci došli na koniec cesty a že sme pripravení v rámci európskeho civilizačného prostredia urobiť s týmto poriadok. A z tohto pohľadu viac hláv, viac rozumu. Ďakujem pekne. (Potlesk.)